СІМ: Норвегиядан Қазақстанның 45 азаматы депортацияланды
"СІМ: Норвегиядан Қазақстанның 45 азаматы депортацияланды" | "https://abai.kz/post/98386"
TITLE: СІМ: Норвегиядан Қазақстанның 45 азаматы депортацияланды
URL: https://abai.kz/post/98386
META: "СІМ: Норвегиядан Қазақстанның 45 азаматы депортацияланды" | "https://abai.kz/post/98386"
DATE: 01.10.2019
AUTHOR(s): Abai.kz
TOTAL WORDS: 181
TEXT: Норвегияның көші-қон ережесін бұзған Қазақстанның 45 азаматы депортацияланды. Бұл туралы 30 қыркүйекте Нұр-Сұлтанда өткен брифингте сыртқы істер министрлігінің халықаралық ақпарат комитеті төрағасының орынбасары - баспасөз хатшысы Айбек Смадияров айтты. Министрлік өкілінің айтуынша, "Қазақстанның 59 азаматы Норвегияға жұмыс іздеп барған, бірақ оларда тек туристік виза болған. Қазірге дейін 45-і Қазақстанға қайтарылған, қалған 14-і бүгін депортациялануы мүмкін". - Норвегияға Шенген визасымен барып маусымдық жұмыс істеуге рұқсат етілмейді. Қазақстан азаматтарына Норвегияда [жұмыс істеуге] рұқсат ететін құжаттарды Норвегияның Ресейдегі елшілігі ғана береді, - дейді Айбек Смадияров. Бұған дейін Норвегияның VG сайты "көші-қон ережелерін бұзған" бір топ шетел азаматының ұсталғанын, олардың басым бөлігі Қазақстан азаматы екенін жазған. Ұсталғандардың 60-тан астамы - Қазақстан, алтауы - Қырғызстан, екеуі Ресей азаматы деп айтылған. 27 қыркүйекте Қазақстанның Норвегиядағы елшісінің кеңесші уәкілі Талғат Жұмағұлов та "Норвегияға Қазақстанның 60 азаматы заңсыз барғанын" мәлімдеген . Соңғы жылдары жұмыс істеу мақсатында шетелге кеткен қазақстандықтар көбейген. Қазақстан сыртқы істер министрлігі өткен жылы Оңтүстік Кореяда шамамен мыңдаған қазақстандық заңсыз жұмыс істеп жүргенін хабарлаған. Ресейлік көші-қон қызметінің жақында жариялаған баяндамасына қарағанда, 2019 жылы қаңтар мен маусым аралығында Ресейге 100 мыңнан астам Қазақстан азаматы жұмыс іздеп келген. Abai.kz
